作者:宋齊丘
標題:陪遊鳳凰臺獻詩
內容:嵯峨壓洪泉，岝峉撐碧落。宜哉秦始皇，不驅亦不鑿。上有佈政臺，八顧背城郭。山蹙龍虎健，水黑螭蜃作。白虹欲吞人，赤驥相煿zh。畫棟泥金碧，石路盤磽埆。倒掛哭月猿，危立思天鶴。鑿池養蛟龍，栽桐棲鸑鷟。梁間燕教雛，石罅蛇懸殼。養花如養賢，去草如去惡。日晚嚴城鼓，風來蕭寺鐸。掃地驅塵埃，剪蒿除鳥雀。金桃帶葉摘，綠李和衣嚼。貞竹無盛衰，媚柳先搖落。塵飛景陽井，草合臨春閣。芙蓉如佳人，回首似調謔。當軒有直道，無人肯駐腳。夜半鼠窸窣，天陰鬼敲啄。松孤不易立，石醜難安著。自憐啄木鳥，去蠹終不錯。晚風吹梧桐，樹頭鳴嚗嚗。峨峨江令石，青苔何淡薄。不話興亡事，舉首思眇邈。籲哉未到此，褊劣同尺蠖。籠鶴羨鳧毛，猛虎愛蝸角。一日賢太守，與我觀橐鑰。往往獨自語，天帝相唯諾。風雲偶不來，寰宇銷一略。我欲烹長鯨，四海為鼎鑊。我欲取大鵬，天地為矰繳。安得生羽翰，雄飛上寥廓。